FI Euroopan unionin virallinen lehti C 72/3

KOMISSION LAUSUNTO,

annettu 26 päivänä helmikuuta 2015,

luonnoksesta arvopaperien omistusta koskevista tilastoista annetun Euroopan keskuspankin asetuksen muuttamiseksi

(2015/C 72/02)

Johdanto

Komissio vastaanotti 15. tammikuuta 2015 Euroopan keskuspankilta (EKP) pyynnön antaa lausunto luonnoksesta arvopaperien omistusta koskevista tilastoista annetun asetuksen muuttamiseksi.

Komissio suhtautuu myönteisesti tähän pyyntöön ja antaa arvoa sille, että EKP noudattaa tässä velvoitettaan kuulla komissiota EKP:n asetusluonnoksista aina, kun niillä on yhteys komission tarvitsemiin tilastoihin, jotta varmistetaan EKP:n ja komission tietojen saannin tarpeita vastaavien tilastotietojen tuottamiselle välttämättömän keruun johdonmukaisuus, kuten Euroopan keskuspankin valtuuksista kerätä tilastotietoja annetun neuvoston asetuksen (EY) N:o 2533/98 (1) 5 artiklan 2 kohdassa säädetään. EKP:n ja komission välinen sujuva yhteistyö hyödyttää molempia osapuolia sekä käyttäjiä ja vastaajia, sillä sen ansiosta Euroopan tilastot voidaan laatia tehokkaammin.

Komissio pitää tärkeänä, että rahoituslaitosten vakavaraisuuden valvontaa varten on käytettävissä asianmukaiset tiedot ja tilastot, jotta on mahdollista seurata arvopaperien omistuksen suuruusluokkaa ja muutoksia niin kotimaassa kuin ulkomaillakin sekä instrumenttien tyyppiä. Lisäksi komissio on samaa mieltä arviosta, joka esitetään asetusluonnoksen johdanto-osan 3 kappaleessa ja jonka mukaan riskien leviämisdynamiikkaa oli mahdotonta arvioida finanssikriisin aikana, sillä saatavilla ei ollut yksityiskohtaisia tietoja kahdenvälisistä riskeille altistumisista ja tartuntakanavista.

Näin ollen komissio antaa rahoituslaitosten ja -markkinoiden valvontaa tukevan tahon ominaisuudessa täyden tukensa periaatteelle, jonka mukaan kehitetään arvopaperikohtainen tietokanta, jossa on tiedot liikkeeseenlaskijoista ja omistajista. Tällaiset erittäin tarkat tiedot voivat palvella myös monia muita tilastojen käyttötarkoituksia, esimerkiksi silloin, kun tiedot sisällytetään tai yhdistetään muihin tilastotietoihin ja niiden yhteisiin määritelmiin. Komissio panee tässä yhteydessä tyytyväisenä merkille, että arvopaperien omistusta koskevista tilastoista annetun EKP:n asetuksen muutosehdotuksessa otetaan asianmukaisella tavalla huomioon uusi Euroopan kansantalouden tilinpitojärjestelmä (EKT 2010), joka perustettiin Euroopan kansantalouden tilinpito- ja aluetilinpitojärjestelmästä Euroopan unionissa 21. toukokuuta 2013 annetulla Euroopan parlamentin ja neuvoston asetuksella (EU) N:o 549/2013 (2).

Säädösehdotusta koskevat huomautukset ja siihen ehdotetut muutokset

Arvopaperien omistusta koskevista tilastoista annetun EKP:n asetuksen muuttamista koskevalla ehdotuksella pyritään ennen kaikkea ottamaan käyttöön vakuutusyhtiöiden suora raportointi. Komissio on tyytyväinen tähän muutokseen, jonka odotetaan parantavan tietojen kattavuutta, sillä vakuutusyhtiöt ovat merkittäviä arvopaperien omistajia.

Komissio on tietoinen siitä, että institutionaalisiin yksiköihin tilastoinnin vuoksi kohdistuvaa raportointirasitetta on rajoitettava mahdollisuuksien mukaan. EKP on ottanut säädösehdotuksessaan huomioon sen seikan, että vakuutusyhtiöiltä kerätään tietoja vakuutus- ja jälleenvakuutustoiminnan aloittamisesta ja harjoittamisesta (Solvenssi II) 25. marraskuuta 2009 annetun Euroopan parlamentin ja neuvoston direktiivin 2009/138/EY (3) puitteissa.

Finanssiala muuttuu koko ajan hienojakoisemmaksi, ja tämä on varteenotettava seikka alaa koskevan sääntelyn eri vaiheissa, esimerkiksi komission säädösehdotuksiin liittyvissä vaikutustenarvioinneissa sekä asetusehdotuksessa mainittujen nykyisten säädösten jälkiarvioinneissa. Tässä yhteydessä komissio varaa itselleen mahdollisuuden arvioida tarkistettujen tiedonantovelvollisuuksien voimaantulon jälkeen, ovatko tilastot tarkoituksenmukaisia ottaen huomioon, että niitä käytetään merkittävällä tavalla finanssialan nykyisen ja tulevan sääntelyn suunnittelussa ja arvioinnissa.

Yleisenä huomiona todettakoon, että johdanto-osan (”ottaa huomioon”) alussa olevat viitteet olisi saatettava toimielinten välillä sovittujen käytänteiden mukaisiksi, joten niissä olisi mainittava ainoastaan oikeusperusta (eli säädökset, joilla toimielimelle tosiasiallisesti siirretään valta antaa suunniteltu säädös) ja soveltuvin osin ehdotusta, menettelyä ja lausuntoja koskevat viitteet. Näin ollen Euroopan unionin toiminnasta tehtyä sopimusta koskevan yleisen viitteen jälkeen olisi mainittava ainoastaan asetuksen (EY) N:o 2533/98 5 artiklan 1 kohta ja 6 artiklan 4 kohta. EKP:n asetuksen muuttamista koskevan ehdotuksen oikeusperustana ei voi olla Euroopan keskuspankkijärjestelmän ja Euroopan keskuspankin perussäännön 5 artikla eikä asetus (EU) N:o 549/2013, Euroopan parlamentin ja neuvoston direktiivi 2014/65/EU (4), Euroopan parlamentin ja neuvoston direktiivi 2013/36/EU (5) tai mainitut EKP:n asetukset. Jos näitä muita säädöksiä ja välineitä koskevia viittauksia pidetään hyödyllisinä EKP:n asetuksen muuttamista koskevan luonnoksen artiklaosan ymmärtämiseksi, niihin voidaan viitata johdanto-osan kappaleissa.

Päätelmä

Komissio tukee EKP:n asetuksen muuttamista koskevaa luonnosta, sillä sen avulla pitäisi saada käyttöön kattavammat tiedot arvopaperien omistuksista, mikä on erittäin tärkeää sidosryhmille, komissio mukaan luettuna.

Tehty Brysselissä 26 päivänä helmikuuta 2015. Komission puolesta Marianne THYSSEN Komission jäsen

(1) EYVL L 318, 27.11.1998, s. 8.

(2) EUVL L 174, 26.6.2013, s. 1.

(3) EUVL L 335, 17.12.2009, s. 1.

(4) EUVL L 173, 12.6.2014, s. 349.

(5) EUVL L 176, 27.6.2013, s. 338.